钦定古今图书集成/明伦汇编/闺媛典/第350卷 > 《纂文》 > 《西施郑旦》
## 钦定古今图书集成/明伦汇编/闺媛典/第350卷 > 《纂文》 > 《西施郑旦》

按《吴越春秋》：越王谓大夫种曰：“孤闻吴王淫而好色，
惑乱沈湎，不领政事，因此而谋，可乎？”种曰：“可破。夫吴
王淫而好色，宰嚭佞以曳心，往献美女，其必受之，惟
王选择美女二人而进之。”越王曰：“善。”乃使相者国中
得苎萝山鬻薪之女，曰西施郑旦，饰以罗縠，教以容
步，习于土城，临于都巷，三年学服而献于吴。乃使相
国范蠡进曰：“越王勾践，窃有二遗女，越国洿下困迫，
不敢稽留，谨使臣蠡献之。大王不以鄙陋寝容，愿纳
以供箕帚之用。”吴王大悦，曰：“越贡二女，乃勾践尽忠
于吴之证也。”子胥谏曰：“不可，王勿受也。臣闻五色令
人目盲，五音令人耳聋。昔桀易汤而灭，纣易文王而
亡，大王受之，后必有殃。臣闻越王朝书不倦，晦诵竟
夜，且聚敢死之士数万，是人不死，必得其愿。越王服
诚行仁，听谏进贤，是人不死，必成其名。越王夏被毛
裘，冬御𫄨绤，是人不死，必为对隙。臣闻贤士国之宝，
美女国之咎。夏亡以妹喜，殷亡以妲己，周亡以褒姒。”
吴王不听，遂受其女，国卒亡。

按《拾遗记》：“越有美女二人，一名夷光，一名修明，以贡
于吴。吴处以椒华之宫，贯细珠为帘幌，朝下以蔽景，
夕卷以待月。二人当轩并坐，理镜靓妆于珠幌之内，
窃窥者莫不动心惊魂，谓之神人。吴王妖惑忘政，及
越兵入国，乃抱二女以逃吴苑。越军乱入，见二女在
树下，皆言神女望而不敢侵。今吴城蛇门内有朽株”，
尚为祠神女之处。〈按夷光修明别无所考盖即西施郑旦而二其名故附焉〉
按《吴地记》：嘉兴县南一百里，有语儿亭。勾践令范蠡
取西施以献夫差。西施于路与范蠡潜通，三年始达
于吴，遂生一子，至此亭。其子一岁能语，因名语儿亭。
《越绝书》曰：“西施亡吴国后，复归范蠡，同泛五湖而去。”
按，《琅嬛记采兰杂志》，“西施举体有异香，每沐浴竟，宫
人争取其水，积之罂瓮，用松枝洒于帷幄，满室俱香。”
罂瓮中积久，下有浊渣，凝结如膏。宫人取以晒干，香
逾于水，谓之“沈水。”制锦囊盛之，佩于宝袜。交趾《密香
树》水沈者曰“沈水”，亦因此借名。